b'\n_START_ARTICLE_\nReferendumas d\xc4\x97l pilietyb\xc4\x97s i\xc5\xa1saugojimo\n_START_PARAGRAPH_\nPrivalomasis referendumas d\xc4\x97l Lietuvos Respublikos Konstitucijos 12 straipsnio pakeitimo (dar \xc5\xbeinomas kaip referendumas d\xc4\x97l pilietyb\xc4\x97s i\xc5\xa1saugojimo) \xe2\x80\x93 2019 m. gegu\xc5\xbe\xc4\x97s 12 d. Lietuvoje vyk\xc4\x99s referendumas, kurio metu buvo sprend\xc5\xbeiamas Konstitucijos 12 straipsnio pakeitimas, \xc4\xafteisinantis galimyb\xc4\x99 i\xc5\xa1saugoti Lietuvos pilietyb\xc4\x99, tapus kitos \xc5\xa1alies pilie\xc4\x8diu. Referendumas \xc4\xafvyko (dalyvavo 53,16\xc2\xa0% rink\xc4\x97j\xc5\xb3), ta\xc4\x8diau pakeitimas nebuvo priimtas, kadangi pritr\xc5\xabko pritarimo: "u\xc5\xbe" pasisak\xc4\x97 tik 73,45\xc2\xa0% dalyvavusi\xc5\xb3j\xc5\xb3, t. y. ma\xc5\xbeiau nei pus\xc4\x97 vis\xc5\xb3 pilie\xc4\x8di\xc5\xb3._NEWLINE_Nepaisant buvusi\xc5\xb3 plan\xc5\xb3 referendum\xc4\x85 rengti dvi dienas (gegu\xc5\xbe\xc4\x97s 12 ir 26 d.), po Konstitucinio teismo i\xc5\xa1ai\xc5\xa1kinimo, kad tai prie\xc5\xa1tarauja Konstitucijai, buvo priimtas sprendimas palikti tik gegu\xc5\xbe\xc4\x97s 12 d. T\xc4\x85 pa\xc4\x8di\xc4\x85 gegu\xc5\xbe\xc4\x97s 12 d. dien\xc4\x85 vyko ir Prezidento rinkim\xc5\xb3 pirmasis turas bei referendumas d\xc4\x97l Seimo nari\xc5\xb3 skai\xc4\x8diaus ma\xc5\xbeinimo._NEWLINE_Referendume i\xc5\xa1vakar\xc4\x97se jame balsuoti buvo apsisprend\xc4\x99 ma\xc5\xbedaug 2/3 Lietuvos pilie\xc4\x8di\xc5\xb3.\n_START_SECTION_\nRezultatai\n_START_PARAGRAPH_\nReferendume savo nuomon\xc4\x99 i\xc5\xa1sak\xc4\x97 1 322 135 rink\xc4\x97jai, kurie sudar\xc4\x97 53,16\xc2\xa0% vis\xc5\xb3, turin\xc4\x8di\xc5\xb3 balsavimo teis\xc4\x99. 1 294 068 (97,88\xc2\xa0%) biuleteniai buvo galiojantys, i\xc5\xa1 kuri\xc5\xb3 73,92\xc2\xa0% pritar\xc4\x97 referendume keltam klausimui, o 26,08\xc2\xa0% \xe2\x80\x93 nepritar\xc4\x97. Referendumas d\xc4\x97l pakankamo aktyvumo \xc4\xafvyko, bet d\xc4\x97l nepakankamo bals\xc5\xb3 u\xc5\xbe (referendume keltam klausimui tur\xc4\x97jo pritarti daugiau nei pus\xc4\x97 vis\xc5\xb3, turin\xc4\x8di\xc5\xb3 balsavimo teis\xc4\x99), svarstomas klausimas nebuvo priimtas.'